khistorydata/jeongjo-sjw-relations huggingface dataset:
정조 3년 · 목
議啓以爲。臣等伏見夜下備忘。黃躬之敎。求助之意。丁寧懇惻。竊不勝欽嘆。噫。言官之顧瞻。論思之容悅。朝象民憂之一切擔却。實是今日之膏肓。此固群下之罪。而亦豈非殿下有以啓之耶。殿下之求言。非不切矣。而謇諤無聞者。是虛受之量。有所未盡也。殿下之開講。非不勤矣。而啓沃無效者。顧問之誠。有所未盡也。蕫飭之敎每下。宵旰之念恒切。而朝象有泮渙之歎。民生有困瘁之憂者。殿下正朝廷之實政。爲民生之實德。亦有所未盡而然也。十分工夫。一半分未盡。則猶未謂之極工。況今許多未盡分者。豈止一半而已哉。今以聖踰中。却步求前反鑑索照之敎觀之。殿下旣知其如是爲病矣。何不進其步而加竿頭之工。磨其修而開半畝之光乎。進步在於身。磨鑑在於心。倘我殿下。於身心上。實下工夫。則前所謂許多未盡分者。不患不到聖人極處。何憂乎言官之顧聸。論思之容悅。朝象民憂之一切擔却也。惟殿下懋哉懋哉。批以。陳規之說。無非切實。當留意矣。
정조 3년 · 강
景慕宮冬享命攝儀。臘享以恭依頒布。
정조 3년 · 목
敎曰。惟予伸情寓慕之道。但是 享祀一事。而適患寒疾。方在調將。且齋日在明。有妨致潔。 景慕宮冬享 祭。則以攝儀改書出。臘享 祭則以恭依頒布事。該房知悉。
정조 3년 · 강
命內外搜捕軍卒饋粥。
정조 3년 · 목
敎曰。日寒如此。三營門軍士墻外搜捕者幾名。知入。又敎曰。內外搜捕軍卒。知其名數。自各其營卽爲饋粥。搜捕武藝別監。亦自訓局饋粥事分付。
정조 3년 · 강
領議政徐命善。在議政洪樂純聯箚乞退。賜批。
정조 3년 · 목
聯箚略曰。靑臺之報。無異盛夏。臣等不勝憂虞之忱。修省之方。固不待臣等之加勉。而第念治道汙隆。專係任人。夫人君所與共天職而代天工者。惟輔相是已。如臣等之最居人下者。苟然充住。朝象泮渙而不能彌綸。人心玩愒而不能率厲。紀綱委靡而無所振刷。事飭叢脞而無所修擧。天之誡告。安得不諄複。而消弭之政。豈有過於斥退臣等哉。伏乞亟命鐫削臣等之職。仍治臣等尸位之罪。以答天譴。批以。天之視警。至再至三者。豈無所以而然哉。一則寡人不穀之罪也。二則寡人不穀之罪也。方切悸懼踧踖。思所以一分修省之道。此際卿等箚語。足可謂側身之一助。敢不需用不忘也哉。卿等勿以策免故事。爲循常之譴。卽起視事。蕫勵群工也。仍命遣史官傳諭于領左相。今則日勢已晩。査對時急。卿等卽爲進參事。竝爲傳諭。
정조 3년 · 강
左議政洪樂純陳疏請譴。賜批。
정조 3년 · 목
箚略曰。仁天之警。發於前夜。驚懼罔措。聯進一箚。以冀策免。繼伏承傳敎下者。敬天之誠。責躬之意。丁寧反復。而又求助於臣隣。孰不感激涕泣。孰不欲盡言不諱耶。況臣之受恩如天。伍居輔相者。其敢有一毫欺隱乎。臣誠不肖臣也。以聖主而置不肖臣於變理之位。寧不拂天之意。召天之災乎。臣請數臣欺心欺君欺天之事。以爲消弭之端焉。今日急務。無過於廣儲嗣。而臣於向筵。草草提說。嗣後囁嚅不敢言。臣欺心一也。臣侄奉朝賀臣國榮。宣麻之前。不敢入闕。固也。而遽下親臨之敎。君臨臣家。過擧也。雖卽還寢。而聖人辭令。不宜若是。臣委以事過。囁嚅不敢言。臣欺心二也。國家不幸。凶逆層出。誅討不可不嚴。隄防不可不固。而株連之害。亦不可不審也。若以其平日之親於凶逆。謂之預聞凶謀。則其名不出於賊招。其身已陷於罔測。其人固無足道。豈不有傷於王者寬大之政乎。且又有深慮焉。此後不幸。逆亂復起。則雖無故之人。苟有不悅者。指之曰某與某相親。必無不知之理。驅之於逆窠。則其能自伸者幾何。臣嘗有此心。而囁嚅不敢言。臣欺心三也。向來戚里之禍。可勝言哉。眞所謂一國三公。吾誰適從者也。當是時也。特立不屈於三賊之門者鮮矣。其腹心羽翼。誅鋤旣盡。其餘知其顏面。識其門庭者。今日朝紳。誰能免此。是故雖有欲論時事者。或恐言發之後。人或指之曰某某黨也。渠安敢有言。吹毛索瘢。反爲其害。居臺閣者。不過吹覓諸逆枝葉之枝葉。以示嚴討嚴防之意。而此外官邪時弊。了無所干。雖日下求言之敎。言之所以不來者。蓋群疑猶未定故也。臣嘗有此心。而囁嚅不敢言。此臣之欺心四也。臣之欺心如此。上而欺君欺天。臣罪至此。上天安得不疾威乎。伏乞亟賜譴斥。以答天譴焉。批以。君臣之間。貴尙無隱。無隱猶無欺也。凡於注指施爲之除。執此惟究。則焉往而不濟事不做功乎。況當修省之日。有此敷奏之言。繼此所望。又在於卿。益懋是工。而予亦欲以是自勉耳。至若箚中斥退之請。得非過當之說乎。然又可見卿不欺心之一段。此何等時耶。卿其安心勿辭。卽起視事焉。仍命遣史官傳諭。
정조 3년 · 강
吏曹判書宋德相。以草莾臣從縣道上疏乞遞。賜批。
정조 3년 · 목
疏略曰。以臣無似。固宜守分丘壑。而感恩膺召。報效蔑如。蹲冒許久。四方傳聞。固已疑臣之心跡矣。臣當時象混淆之辰。處在右生疎之地。誠未見孚。識未周物。而動輒生疣。然則臣欲酬聖渥。適足爲仰累聖鑑。故一退固已自定于心。而意外濫職。拶到目下。有不可以更事遲延。甘自歸於貪恩饕榮之科。故遂乃捽犯逃遁之辜。仍添違傲之罪。此則臣固已自知其萬死猶輕矣。臣宿疾値寒危㞃。雖欲强勉還朝。其道無由。竊念銓衡之職。地重事安。長官久曠。多窠積滯。雖有佐貳。有難畫攝。則以臣之故。癏廢重務。弊端百出。此又臣之罪也。伏乞亟改臣職。俾得安意調病。批以。自卿之去國。予心倀倀。卿其播然改圖。從近造朝。予日望之。屈指以竢矣。今已再閱月。而遐志愈固。深引彌懇。予於是乎。左右顧而茫然如失。不知所以何以爲說也。方今朝象國事。前批旣諭。更不須言。加以此際。又致轟燁之異。天意丁寧。若有提誘者然。顧此戰兢之衷。當復如何。目今求助之責。責之言責。而未見副其責之效。固是予言敎。不足輕重於感發臣隣之致。自顧慚恧。無辭慰譬。此時勤攻之事。不望於如卿宿儒而何哉。惟兹一事。又不在於卿出世與不出世之間。卿何忍不言。重負予慇懃之意歟。此猶不得已之說也。予則以爲。卿之一出。決知其必勝於九疏十疏。更冀卿勿復控辭。卽起上來也。仍命遣史官傳諭。
정조 3년 · 강
大司憲趙時俊上疏辭職。仍陳諸條。賜批。
정조 3년 · 목
疏略曰。伏奉憲長除命。從前蔑效之地。已切愧懼。況賤疾添劇。趙朝無望。伏願亟削臣職。嗚呼。挽近冬雷之災。無歲無之。至若數月之間。三示警告。噫以兩魁之凶逆。尙逭三尺之誅。久切輿憤。以致天心之不豫。矧又宿衛撤罷。內無忠藎之托。國勢孤弱。而喉院議啓。何故而命撤。三司聯籲。何爲而靳允。人之所欲。天必從之。則安得不以災警之耶。噫。天以億兆民命。付畀殿下。民之休戚。天必與焉。臣未知今日民生休乎戚乎連歲大歉今秋小登。廊廟之臣。牧守之人。視以豐亨。莫念艱難。凡於賦民之際。未見益下之政。公逋私債之積歲流來者。同時幷督。使小民致有豐年不若凶歲之謠。誠亦哀病處也。日昨軍保之不許作未者。辭敎反覆。慮以權利。諭以滯穗。悉燭得篰屋下疾苦生涯。此殆一言與邦者也。王言誕播。民心鼓舞。因此而庶幾孚格天意。迓續休命。而頒綸未幾。有此警告之異。噫。軍保之或布或米。所關無大。爲惠亦細。而若殿下仁愛之德。推此可驗矣。殿下誠能因是心而加於政。凡於利民者。實心以行之。損民者。實德以改之。則天不感人。災不爲祥者。未之聞也。噫。殿下以近者含默之習。爲今日災異之祟。深斥容悅。廣開不諱。消災之要。無過於是。而倘殿下。心惡其容悅。則容悅者必不售焉。誠好其不諱。則不諱者爭自至矣。惟殿下好惡之感。卽言路開閉之機。不勉其所好而行之。不斥其所惡而改之。則雖堯鼓日懸。虞木日設。適足爲施施之拒。安得有諤諤之來乎。獄囚之久滯。亦爲干和致異之端矣。見今秋曹重囚之未完決者。其數尙多。亟令該曹。趁卽詳霰。置辟疏冤。無或少稽焉。批以。値此遇災之日。方切戒懼之心。卿疏陳列。無非桑石。予庸嘉乃。益思體驗之道。疏中連歲大歉之餘。今秋小登。而公逋私債之同時竝督。使民有豐年不若凶歲之謠。者誠切至之論也。此一條。方令廟堂。使之勿循常例。從長覆奏。以爲一分仰答天譴之道。在今日紆謨之地者。寧不出謀發慮。思副予意之萬一。第欲觀之也。末端刑曹重囚之未完決事。卿言誠是。劃卽詳覈。可置辟者置辟。可疏冤者疏冤。如卿疏中云。云則抑或爲弭災導和之一端。亦欲使該曹酌決也。卿其勿辭。斯速行公。
정조 3년 · 강
大司諫徐有元上疏陳勉。賜批。
정조 3년 · 목
疏略曰。雷異之警。此曷故焉。臣未知聖上幽獨之中。有何蔽痼之心。而天之示戒丁寧。一至此哉。德之奈。有未及於天歟。業之廣。有未及於地歟。政之大者或未擧。而其小者無所繫歟。刑之遠者或不當。而近者或幸免歟。君子或未用。而小人或有未去歟。直諒之言罕聞。而謟諛者衆歟。責人或已詳。而反躬有未至歟。必有是數者。然後足以召災而。致異。伏願殿下。驗之身心。猛省愓念。發號施令之際。罔敢一毫私意。參錯於其間。而申命大小臣隣。一心精白。交修胥飭。則上帝鬼神。還收威怒。惟殿下懋哉懋哉。且兩山林之告歸。月已再易。而無意造朝。亦願務積誠禮。期於必致。俾無不承權輿之歎。臣治疏將上之際。伏見傳敎下者。以言責之官。顧瞻不言。誨諭嚴截。臣慚悚罔措。上有虛受之量。下無謇諤之風。若論其罪。臣實爲首。乞伏嚴誅。以爲人臣不言者之戒。批以。所言雖無指陳闕失。惟勝於不言。思欲體察。爾其勿辭察職
정조 3년 · 강
敦寧都正申思運疏陳無敦寧乞遞。批下該曹稟處。
정조 3년 · 강
正言李濟萬上疏陳勉。賜批。
정조 3년 · 목
疏略曰。雷異之警。諄複不已。天意未易窺測。臣及覆究繹。雖不知何政之爲失。何事之爲舛。而竊瞷殿下。聖志非不勤勵。而萬機酬酢。不越乎文簿之瑣細。庶務裁察。不過乎格例之當否。睿學非不高明。而三講作撤。有嫌乎殷湯之日躋。兩對晉接。有媿乎成王之月將。討逆非不吳斷。而近畿黜置。只見臣魁之偃恩。海島加棘。尙聞猾賊之無恙。求賢非不勤懇。而宿德在野。終欠招旌之誠意。元老遂初。未盡縶駒之盛禮。崇儉之意。非不切也。而土木之役。間涉興作之嫌。經費之用。不免尾閭之歎。恤民之念。非不摯也。而哀痛之敎。徒頒於綸綍之上。愁恨之聲。未已於田里之間。凡此數者。皆足以召天災。則其所消弭之道。亦不過反是而已。伏願懋哉懋哉。批以。疏陳雖謂之切中時弊可也。思欲省勉。爾其勿辭察職。
정조 3년 · 강
玉堂聯箚陳勉。賜批。校理金宇顉。副校理李儒慶。修撰朴天行。
정조 3년 · 목
聯箚略曰。雷發於收聲之後。一猶可愕。況至再至三耶。臣等伏見傳敎。責躬之言。求助之敎。丁寧懇惻。臣等雖愚劣。豈可無一言以副聖上恐懼修省之至意也哉。今殿下之自期何如。願治何如。而臨朝發歎。治不徯志。回顧國事。慈然如失。此曷故焉。噫。人主爲治之本。不出乎勤講學明刑政。掁紀綱節財用四者。而以言乎講學。則三講兩對。作撤無常。此莫非如臣等輩未能補聖學之致。在殿下講學之工。豈不有愧於成湯日新之德耶。以言乎刑政。則春秋之義。莫急於懲討。而國賊未誅。窩窟自在。三司之故紙。二字之例批。便作文具。在殿下割恩誅亂之義。豈不有愧於漢文唐宗乎。以言乎紀綱。則殿下之責勵群工。非不勤矣。惟其仁恕太過。寬容有餘。故朝廷之上。恬憘成習。臺閣之臣。媕婀依舊則其何以振旣頹之綱。挽已漓之俗乎。以言乎財用。則近歲以來。經用有尾閣之泄。太倉無兼月之蓄。今日國計。可謂哀痛。凡此數者。何莫非召災致異之端。而若其消弭之責。特不過人君一轉移間耳。惟殿下懋哉懋哉。批以。已諭於院議之批矣。
정조 3년 · 강
獻納趙錫穆從縣道疏陳病狀乞遞。仍陳諸條。賜批。
정조 3년 · 목
疏略曰。不意薇垣除命。下於夢想之外。臣聞命驚惶。不省措躬。噫。諫官之職。乃人主耳目。則固不當虛受而濫叨。況臣愚陋。何敢抗顏。以污淸明之新政乎。第其微誠。尙有戀主愚衷。一瓦之忱。只在於一登筵陛。獲瞻天顏。是臣至願。故不顧冒沒之恥。敢效不俟駕之義。計日趲程。方到陰竹。而素患痰癖越添。萬無前進一步之勢。兹敢從縣道陳悃。伏乞亟許鐫削焉。臣於乞免之章。不暇贅他。而臣以爲懲討之典。不可不嚴也。近日三司之所以合啓請討者。實出於長憂遠慮之意。而殿下靳允至此。若循不討。駲致其潛滋暗長之勢。則安知前面禍機。又不知曩時之凶變乎。思之懍然。伏願亟從三司之請。嚴施懲討之典焉。臣以爲。聖學不可不明也。殿下聖學生知。不待加勉。而第念致治之道。建極之本。亶在於人主一心之誠敬。伏願益加留意焉。臣以爲。言路不可不開也。夫言路開後。在上者可得以聞其過。言路逋後。在下者可得以通其情。第人君以崇高之位。操禍福之柄。故將欲言事之臣。未到九級之陛。而背已沾汗矣。苟不特賜以溫粹之色。則雖忠如黯徵。識如賈董。其孰敢犯顏抗辭。以進其忠謙逆耳之言哉。伏願益恢虛受之度。必賜優容之典。使言路廣開焉。臣以爲。名分不可不正也。夫名分者。國家之紀綱。名分正後。尊卑不亂。名分明後。貴賤有等。則其所以辨上下定民志者。莫如明正名分。而臣近觀一國之內。上下無辨。貴賤無等。豪商富民。敢爲尊貴者之冠服。常漢下賤。僭冒士大夫之名號。甚至下者凌上。少者凌長。干名犯分之習。僭亂乖敗之風。日甚一日。伏願殿下。付之有司。各別嚴飭。克正上下。以定民志焉。臣以爲國家財用。不可不節。蓋節用而後。財用裕。財用裕而後。賦斂薄。賦斂薄而後。百姓足。近者民窮財盡之歎。日甚一日。則臣未知各司經費。或有所未盡節用之方而然耶。京華鄕閭之間。抑或有奢侈之風而然耶。伏願益愼儉德。務盡節用之方焉。臣又以爲。不可不擇良吏也。夫守令者。牧民之官也。守令之賢否。而生民之休戚係焉。故殿下每以擇守令。爲第一先務。或蕫飭銓官。面戒守宰。丁寧恤民之至意。未嘗不申申懇懇。而竊觀近者守令。貪禁成風。剝割是事。政令施爲。無非自利自私之計。而其於國事民隱。全不顧念。伏願殿下。凡所字枚之任。必爲極擇。以克其職焉。臣又以爲。戊戌舊糴。不可不姑緩也。去歲大殺。若無孑遺之民。而進聞有最久糴停退之令。而至於昨年糴。則各邑守令。竝與新還而一時催捧。民情騷然。又將有飄散不保之患。伏願殿下。下敎八路。渙示大霈。使去年舊糴。姑緩今秋之納。以安民情焉。臣又以爲。經界不可不正也。八路量田。久近不齊。而或至百餘年之久。水蕩沙崩。山川已變易矣。彼疆此界。轉轉相混。强者割之。弱者失之。或至上上之土。變爲下下。而其賊則依舊上上也。磽确之地。變成肥腴。而其賊則依舊下下也。量外大田。不知其數。而盡入奸吏囊橐。量時高田。反作水田。而一依舊時田稅。則經界不正之弊。財賊不平之患。莫此爲甚。伏願殿下。令該曹急時量田。以正經界焉。臣以爲。科弊不可不革也。蓋自三代之後。學校之政不明。而選士之制遂廢。此漢之所以始設對策之科。而自晉唐宋明。以至我國。莫不以科目取人。故於是而奔競之風日熾。情私之竇日開。損廉棄恥。紛囂怪亂之狀。至於近日而極矣。臣愚以爲。每當科時。令地方官。精選其文學之士。因又考講小學。而其能通音義者。收爲錄名案。許令赴擧。或有錄外濫赴者。又令錄名官。摘發嚴治。有所懲畏。則無文者自退。闌雜者自汰。庶可無場屋紛亂之患矣。臣又有一說。貢士古法。雖難復行於今世。而承其科弊之極。亦當有一番變通之道矣。臣以爲。令各邑。邑中耆老有碩德者。使之或擧孝廉行誼。或擧賢良方正。獻于其地方官。地方官報于監司。監司又報于禮曹。使之對策殿近。甄拔需用之地。而其擧主姓名。亦爲錄置於所擧人名下。若或有行私誤薦者。以重律施之。其地方官亦從重勘罪。則老成有德者。庶可以得之矣。伏願殿下。下議春曹。一行貢選之法。以爲廣取之道焉。批以。首陳懲討事。典學事。言路事。當加意體察。而次陳正名分事。擇良吏事。正經界事。革科弊事。各有攸司。論理稟處。至於戊戌舊糴事。爾疏中云云。政合予意。亦令廟堂。使之覆奏。爾其勿辭。從速察職。
정조 3년 · 강
命刑曹滯囚。逐日開坐。定其立落。
정조 3년 · 목
敎曰。都憲疏批。旣有捉及者。且兹事每欲下敎而未果。近日刑曹錄啓罪人。其數至過屢十名之多。而俱是死囚也。滯囚或經歲或屢月。不加刑訊。不勤推問。至於延拖之境。當置辟者之不得置辟。已非重人命之意。至若當疏釋者之不能疏釋。又豈非干和之大段乎。此莫非刑官之認以見任爲五日京兆之致。揆以重讞獄之義。失職大矣。往回不罪。來猶可及。以此意另加嚴飭。凡係死囚之未及完決者。該堂逐日開坐。閱其情實。參其査證。明知其必可殺必不可殺。然後以爲定其立落之地事。亦令秋官知悉。
정조 3년 · 강
命趙錫穆等疏。令廟堂登莚日稟處。
정조 3년 · 목
敎曰。明日次對停。又敎曰。俄因獻納趙錫穆疏。繼因大司憲趙時俊疏。有令廟堂稟處之命。本事關係民隱。豈可以陳腐視之。作爲休紙也。明日次對。適有所愼。雖命停止。當於數日內。欲爲晉接。使廟堂之臣。預爲消詳。登筵日稟處。
정조 3년 · 목
義禁府。以長湍府使魚錫定鳴申聞鼓罪。令攸司稟處事。允之。敎以。前後傳敎。爲之昭晣。備悉無餘。而至引 先王之敎。曰有云云。則到今有何更事鳴冤之擧哉。至於徐有寧兄弟之疏。無論本事之如何。均之爲逞私讎之歸。予則以爲。若此不已。則昨日滅一家。今日滅一家。將至充其憤空其類而後已。吁。亦不甚商量處也。然惟處分之止於罷職者。誠以不無原情於其間而然也。觀此供辭。人子情理。痛冤切迫。固當若是。殊甚矜憐。自朝家雖欲更令申暴。無出於向日傳敎。以此判付內辭意布諭後。卽爲放送。○刑曹以因京畿監司鄭好仁啓本。申召吏上言辭緣令本曹稟處事。敎以。毋論厥女之喪性及本夫之眞贋與否。旣以失夫覓夫鳴冤。則雖不得覓給厥夫於厥女。是乃又何必從以覓夫之罪。至於定配乎。況稱所謂渠夫。是乃李福源。身旣已身死。則尤可謂無處可覓。且厥女雖曰喪性之女。以是論勘。徒傷風化。令該道臣參酌決罪。放送後狀聞。
정조 3년 · 강
遞待敎徐龍輔。
정조 3년 · 목
敎曰。諉以館規。轉相違牌。古例雖然。徒涉紛挐。以年少新進之欲效古事。徒使予疲於酬應。極可悶也。況 御製較正。事面自別。雖無是事。近日以來。連除本館之直。則官銜有無。不足輕重。奎章閣待敎徐龍輔本職。今姑許遞。使之專意閣務。又敎曰。奎章閣待敎徐龍輔。令該曹口傳付軍職。
정조 3년 · 강
命檢閱李信祜。更爲牌招入侍。
정조 3년 · 목
因信祜牌不進罷職傳旨。敎以。事體所在。焉敢若此。左右史無人之時。尤焉敢一味違牌乎。只推。更爲牌招入侍。
정조 3년 · 강
左議政洪樂純三疏辭職。賜批。
정조 3년 · 목
疏略曰。兩賜恩批。五降恩諭。實非賤臣所敢當。而至若扶顚之敎。尤不近似。聖人之言。本無虛下。臣伏見殿下絲綸之間。稱停無過。今施於臣身者。非臣實狀。似指別人而言。嗚呼何爲其然也。殿下眞以臣爲能扶顚乎。臣而扶顚。天下之人。孰不扶顚。臣請以一言復之。今之國勢。譬諸若涉大川。浩無涯。畔風濤浩蕩。舟楫傾欹。當其時也。必得副手梢工。操舟定柁。擧帆使風。然後可免胥溺。不然而使牛童馬卒任其責。則不旋踵而淪覆。寧不悲哉又如大厦千間。墻頹壁毀。當是時也。必得大匠良師。支柱修葺。然後可免崩塌。而人亦無患。不然而使耕奴樵僕任其責。則未措手而必傾覆矣。亦豈不悲哉。臣殿下之牛童馬卒耕奴樵僕也。何故托之以涉川支厦之功乎。此臣所以知之明而辭之苦。寧被慢命之誅而已。殿下若知其然而强其任。則非臣所敢知也。至若三疏古例。臣雖無狀。豈忍以虛僞餙讓乎。意澁辭拙。自不覺其至再至三。此亦臣之罪也。批以。昨日予勉卿以世道之責曰。扶此將顚之國家云爾。則卿庶幾幡然。予所望之。及見疏本。巽言如前。讓辭罙懇。何卿之不念予至意。至此之甚乎。予於是乎更欲無言。然姑以卿所云云之說。反復之可乎。涉川之喩。支厦之譬。政如今日國勢。而及其救胥溺之方。免崩塌之策。則如卿之熟手鴻匠。乃反躬自菲薄。至曰寧被慢命之誅。嗚呼天下事。理順則辭順。理屈則辭屈。卿之疏中云云。得無近似於此乎。上段取比之說。以其理順之故。辭亦順焉。雖謂之曲暢旁通可也。下段自謙之說。以其理屈之故。辭亦屈焉。雖謂之攛揶捃操可也。於是二者之間。以卿明識。似不難於取捨矣。設如卿言。非梢工不能涉大川。非良師不能支大厦云爾。則有似然而實不然者。若或波濤汹涌而舟將覆矣。楹桶圮毀而室將仆矣。當此時也。舟中室中之人。其可讓以不習濟水。不嫺作舍。而束手坐亡乎。且有一言於卿者。川之不涉。厦之將頹。諉以不能而不爲者。其患止於一人一家之事矣。至於國家之將顚。又可讓之以不習不嫻。而反受坐亡之懼乎。適因所愼。思又索然。作批于卿。不能長語。草草止此。歉歎歉歎。卿其諒之。仍命使偕來承旨傳諭。仍令期於偕入。
정조 3년 · 강
承旨金履素李在學。以領議政徐命善。左議政洪樂純附奏啓。
정조 3년 · 목
履素書啓以爲。臣奉聖批。傳諭于領議政徐命善所住處。則以爲。臣瀝陳血懇。顒俟兪音。不賜允許。特遣近密之臣。誕敷惻怛之批。反復誨諭。至於默會慽然之敎。臣雖迷頑。旣承此敎。何暇恤一身顚沛。不思所以竭蹶趨膺也哉。抑臣有區區愚見。不敢自隱於召命之下。夫以左揆之宿德重望。兼有同休戚之義。方當鼎席一空。聖心虛佇之日。不宜膠守私義。許久遲徊。而猶且連章屢啓。訖無變動。則況如臣之無似者。何所藉手。唐突先出乎。此臣所以趑趄而不敢進者也。惟願益加敦勉。俾令左揆。不日造朝。則當追躡後塵。冒沒承命云矣。臣旣承偕來之命。姑爲仍留。敎以。已諭於左相之批。今之國事。豈獨如涉川之無梢工。支厦而無良師乎。川之漲矣。尙俟涸矣。厦之顚矣。猶須葺矣。國家事。其可等閒看過。任其危亡乎。左揆聞予今日之批。豈不思所以幡然改圖之道乎。卿須體予至意。與左相相議。卽起造朝事。卿其更爲傳諭。期於偕入。○在學書啓以爲。臣奉聖批。傳諭于左議政洪樂純所住處。則以爲。臣冒死更陳一疏。伏地恭俟嚴命。恩批又降。反復誨責。非臣所敢承。至若舟中室中之諭。臣豈不惕然動心也。固當卽地趨詣。以伸叨謝。而自叨重任以來。衷情震剝。憂畏交摯。謹當收召精魄。商量進身云。臣旣承偕來之命。姑爲仍留。○履素書啓以爲。臣奉聖批。更爲傳諭于領議政所住處。則以爲。臣旣以待左相造朝。臣亦冒沒趨膺之意。有所仰陳矣。今聞左相明將造朝。臣謹當同爲衹肅。近侍相守。一時增悚。先命收還云矣。臣旣承偕來之命。姑爲仍留。
정조 3년 · 강
命承旨重推。中官罷職。司謁汰去。
정조 3년 · 목
敎曰。拜辭例於朔朝各樣問安時。同奏同答。故昨日亦然。不過應口卽答之事也。意謂然矣。中間誤錯。因以稽滯。致使大臣。乘昏肅命。政院之不卽提奏。喉舌之義。果焉在哉。吏房承旨徒重推考。中官司謁。亦難免其罪。中官罷職。司謁汰去。
정조 3년 · 목
敎曰。當初所坐。不啻有輕重之別。而尙今坐謫者徑放或涉於顏私而然也。更以思之。賞延于世。亦是王政。在今日尤所當念。海南縣安置罪人具庠。特爲放送。
정조 3년 · 강
戶曹參判洪檢。校理洪明浩。從縣道上疏乞遞。竝批下該曹稟處。
정조 3년 · 강
副校理李儒慶疏陳諸條。賜批。
정조 3년 · 목
疏略曰。向於講筵罷出之際。天語諄諄。追提臣前日狂妄之擧。而諭之以遇事論思。名節是勵。臣是何人。得此曠絕之敎於君父之前也。俯拭感淚。廻徨屢日。迺者秋冬之雷。又發於前夜。一之可懼。況至再至三乎。責躬之敎懇至。可以感天心而泣臣僚。臣自語曰。有君如此。而淸朝之上。無一人奉承德意。仰贊治化。其可曰臣哉隣哉乎。臣亦備數於臣隣。敢效芹曝之獻。惟聖明垂察焉。殿下於卽位之初。辨別忠逆。明示象刑。近日以來。王章未伸。大憝巨魁。依舊自在於覆載之間。此殿下五用之嚴。漸不如前也。殿下於卽位之初。愼重名器。如惜天球。雖以二十年亞長之久。欲陞資級。不屑爲中批。必命入前單。然後始乃賜點。甚盛擧也。近日以來。中批聯翩。不必難愼。此殿下名器之惜。慚不如前也。殿下於卽位之初。貪吏懲勵之典。旣明且嚴。近日以來。貪污之習。猶不悛舊。剝割恣意。苞苴肆行。而繡衣之啓。不及於有勢之守令。殿最之政。必在於孱冷之蔭武。如是而何可望人心服而公法行也。此殿下懲貪之典。漸不如前也。殿下於卽位之初。崇奬之敎。專在文學。朝紳士子。庶幾有勃勃興起之望矣。近日以來。朝著進身者。未必有文之人。試闈之得雋者。未必皆抱才之類。人心失望。巷議不止。此殿下文敎之崇。漸不如前也。殿下於卽位之初。悶念財用。中朝屢歎。賜與不及於動駕之時。冗費實省於各宮之罷。內需之充溢。太倉之紅腐。可見於數年之後矣。近日以來。府庫空虛。有甚前日。經費之匱渴。難繼半年。未知此何由也。此殿下財用之節。漸不如前也。殿下卽位之初。如渴之求。只在人寸。朝廷之上。每加審察嚴穴之間。必飭剡薦。有若惟才是庸。野無遺賢。近日以來。未聞有一才一藝之人。拔擢奬用。所取者不過京華文武修餙邊幅之流而已。臣愚以謂。此專由於殿下之私意或未盡袪。而不能大公於取捨之間也。此殿下求才之規。漸不如前也。殿下卽位之初。操切掖隸。肅肅宮門。觀瞻頓改。近日以來。脈餙過爲侈濫。意氣益恣。雖以日前事言之。橫挐藥院。有駭聽聞。處分之嚴截。臣實欽歎。而涓涓之流。未必無濫觴之慮也。此殿下近習之飭。漸不如前也。至於言路。國之先務。君違之補拾。那脈之安危。直係於此。其爲重大。反有過於上所稱七事者。而此則自殿下登極之始。至于今日。閼而不達於上者。別無爲始爲終之異。則亦不可以漸不如前言也。未知此由於今日臣子皆懷苟容而然耶。抑殿下虛受之量。或有不足。臣子預慮其以言獲罪而然耶。嗚呼。七事之漸不如前。言路之終始杜塞。臣則以爲。當今急先之憂。莫過於此。其必惕然垂察。幡然改圖初服之政。不勝祈祝。批以。疏論七事之漸不如前。言路之終始杜塞者。可謂他山之石也。對症之劑也。雖以爲近來無此作。近之。方思省勉之道。
정조 3년 · 강
承旨朴祐源。修撰朴天行陳疏自引往出。竝賜批。
정조 3년 · 목
祐源疏略曰。卽伏見副校理李儒慶疏本。則以近日中批之聯翩。至謂名器之惜。漸不如前。臣亦近日中批中人也。儒臣此言。殆若箚着臣身者然。自顧慚赧。何敢晏然冒居於職次乎。陳章往出。伏乞亟收臣資秩。仍治臣擅離之罪。批以。儒臣疏語。不過泛說。獨自替引。殊極失當。爾其勿辭。卽爲仕進。○天行疏略曰。臣於直中。得見仹直僚員之疏。盛論近日中批之不愼。深憂淸朝名器之漸濫。若論近日中批。臣亦卽其一人。如臣無以。誤被聖恩。忝竊灜館。綜核之論。乃發於僚寀。規以廉防。義難淟涊。陳章徑出。伏乞亟命鐫改。仍治臣罪。批以。已諭他批。爾其勿辭。從速察職。
정조 3년 · 강
持平沈樂洙上疏陳勉。賜批。
정조 3년 · 목
疏略曰。伏見昨日聖旨遇災警惕。至有減膳之敎。求助臣隣。辭旨藹然。臣於病伏之中。不覺感涕。仍念臣前後三司。踐歷殆遍。而舍默苟容之譏。久已不免於有識之議矣。今於院啓堂箚之所論。臣何敢爲自引之義。而亦不敢强其不能。突然爲隨人進言之計。則此固臣之徵義。而職名猶在。則臣之孤負聖明求言之盛意者。罪尤大矣。第臣愚昧之見。猶有卽事之所欲言者。惟殿下。嘗以納諫恢聽。懋爲致治之本。而耳目之列。未聞謇諤之言。則此雖由於如臣苟充之故。而臣愚猶以爲。殿下有未盡於來諫之道。而有以致之也。雖以尹得孚事論之。其所爲言。毋論得失。顧其意亶出憂愛。欲使吾君無少過差於施措之間耳。苟或不摡於聖心。唯當優容而已。而批旨誨責催折太過。至以筵中失措。謂不足以責之。以言議風稜。則臣竊以爲過矣。疏遠之臣。或有失於筵席體例。此固可恕。則殿下亦安知言議風稜之必不可責之於此人耶。至於新逆舊逆。緩急失措之敎。尤非言者之本情。臣恐殿下之於其言。有少不摡。而殆有幾於强爲之罪矣。人臣進言。未嘗不審愼裁量。而批旨之下。不惟不蒙開納。又不免情外之罪責。則誰肯有盡言不譯者哉。伏願益恢虛受之量。每示優容之意。則今日三司之臣。亦豈盡如臣含默而已哉。至於臣之累犯逋違之罪。臣雖無狀。決不敢爲稱托占便之計。則雖綠疾病之無以起動。難逭蔑分義之罪矣。伏乞亟遞臣職。批以。爾言是矣。伊日傳敎中此句語。予亦自知其過當。生疎自生疎。豈可幷與言議風稜而謂不足責歟。方命抹去。至於新逆舊逆緩急失措之敎。爾以此謂予强爲之罪。此則亦似然矣。漸不可不妨也。且人情生處難熟。熟處雖忘。乃予爲世道深長慮也。爾其勿辭。從速察職。
정조 3년 · 강
掌令申致權疏陳病狀乞遞。仍陳諸條。賜批。
정조 3년 · 목
疏略曰。栢府除命。遽下於夢想之外。感激罔措。況當遇災修省之日。討逆沐浴之時。臣雖愚昧。敢不踼蹶趨膺。而第臣腹脇之間。痰濕成腫。轉側須人。進身無路。屢犯違逋。臣罪益無所逃。伏乞亟遞臣職。仍治臣罪焉。伏見夜下備忘。責躬之敎。求助之意懇惻。不勝欽歎而繼以憂懼也。今此雷電之警。旣發於季秋。繼作於純陰之月殆若耳提面命。此豈非上天仁愛。必欲使殿下。仍此警動。以盡恐懼修省之道歟。此誠轉災爲祥之大機會。伏願殿下。反身而誠。克享天心。以答群下之望焉。嗚呼鄭妻。龜柱之凶惡。論其前後諸賊之窩窟。則一則兩賊。二則兩賊。而假恩覆載。尙逭王章。其可謂國有法乎。伏願殿下。亟正二賊典刑之誅。其外臺啓中諸賊之罪紀罔赦者。幷賜先從。以答人譴焉。外邑糶糴之法。何等嚴重。而逐年逋欠。已成痼弊。吏緣爲奸。不勝其多門。而至於三南營主人之那移幼矣而極矣。每稱營門責應之䌓。必犯本邑還穀之重。爲守令者牽掣事勢。多有冒禁而從之。每當秋捧。因循不納。甚至於翻弄穀簿。移易新舊。歲久年積。因小成大。多者爲千餘石。小者亦不下五六百石朝家蕩減之恩。不得下究於殘民。而適足爲此輩之徼幸。豈不痛哉。臣謂及此穡事之豐登。另飭各道道臣。各邑守令。厘正査檢。一一準捧。永絕還穀私受之謬規。以防逐年逋欠之積弊焉。李秉模之乍進旋退論其心跡之閃忽。則誠莫逃於天鑑之照燭。而擧其事。則不過爲辭其顯職也。趙㻐之終始遠傲。指其事體。則固宜觸於天怒之震疊。而原其情。則亦不過爲辭其文任也。向來處分。俱有欠於聖度之包容。而恐爲過重之擧。臣謂李秉模之投畀。趙㻐之付處。特命還寢。批以。首陳事。足可謂頂門上一針。思欲猛省。次陳事。其允其斳。皆有斟量。不必多言也。第三件事事。係奸竇。其所査檢之政。在所不已。下廟堂後日次對時稟處。趙㻐事。非不知處分之或歸過當。不如是。則無益於重廉防之意。而徒乖君臣之分義。不得不有是擧也。然重臣貶外。已經屢朔。曾聞有老母矣。疏釋何妨於孝理之政也。至若李秉模事。爾胡妄言至此。爾旣曰論其跡則閃忽。又曰擧其事則不過辭其顯職云云。又何其矛盾之甚也。予則以爲。今欲正人心靖朝著。則不可不大着力於恧紫亂朱之工也。噫近墨者黑。古人攸訓。爾獨不畏乎。勿辭察職。
정조 3년 · 목
予曰。李儒慶疏見之乎。民始曰。見之矣。予曰。其疏中七漸云云之說。甚是矣。至於中批含黙等說。尤爲襯切矣。民始曰。其言則間多可取矣。
정조 3년 · 강
命承旨朴祐源。修撰朴天行。大司憲趙時俊牌招。
정조 3년 · 목
敎曰。疏批已諭。玉堂李儒慶之言。不過語及袞闕之際。泛泛說去者也。若指此承宣此儒臣。則豈可不言其名乎。以此作爲引義之端。繼今以往叱叩錚錚之說。益復不聞於殿陛之上。所係不但在於督出一事也。實有阻言路之慮。右副承旨朴祐源卽爲牌招。使之申飭仕進。修撰朴天行。一體牌招入直。○因祐源牌不進罷職傳旨敎以。飭敎之下。焉敢若此。只推更爲牌招。又因時俊牌不進推考傳旨敎以。旣無情勢。日事違召。揆以分義。誠極寒心。又聞未承受推緘推積。憲長行公。然後可以擧行云。此亦紀綱所在。從重推考。更卽牌招。申飭行公。又因天行牌不進罷職傳旨敎以。申飭之下。豈容如是。況此玉堂出脚。然後李儒慶亦當行公。人之因已處義。得非自反處乎。以此更加申飭。牌招入直。○敎曰。右副承旨朴祐源。修撰朴天行牌去來催促。
정조 3년 · 강
命校理李儒慶。修撰李顯永牌招入直。
정조 3년 · 목
敎曰。其在處義。似或然矣。因此而互相撕捱。則館門長銷。開講無路。得非萬萬失當之甚乎。校理李儒慶從重推考。卽爲牌招。仍令入直。又敎曰。修撰李顯永事。論以分義。極爲寒心矣。朝命置對。以其爲伸廉隅也。夕卽放送。以其爲開進身也。然猶逡巡違傲是事。何如方可爲出脚之階乎。爲先從重推考。更卽牌招。申飭行公。又敎曰。承旨玉堂之引避者。皆已承牌。到今尤無執而爲嫌之端。副校理李儒慶只推。更卽牌招入直。
정조 3년 · 강
命大司憲趙時俊調理肅命。
정조 3년 · 목
敎曰。大司憲趙時俊更卽牌招。又敎曰。大司憲牌望勿施。又敎曰。大司憲調理。使之肅命。
정조 3년 · 목
以趙鼎鎭爲副校理。洪秀輔爲刑曹參判。李煜爲長湍府使。
정조 3년 · 강
放付處罪人趙㻐。
정조 3년 · 목
敎曰。重臣貶外。已過數朔。本事固甚無嚴。伊日處分時。聞有老母。合施宥釋之典。西原縣付處罪人趙㻐。特爲放送。
정조 3년 · 강
命藥房提調以下重推。首醫汰去。
정조 3년 · 목
敎曰。分藥房撤罷之後。凡所擧行。固當十分蕫飭。無至疎虞。而況今調痾之際乎。適有可問事。問入直醫官姓名。則宜卽等待。而已過半餉。了無形影。此似小事。其慢忽懈怠之習。無所逃其罪。該醫官方欲處分。而爲堂上者。常時申飭。有倍前日。則安有是也。極可寒心。大臣體重勿論。提調以下從重推考。首醫汰去。又敎曰。上下掌務官該色下吏。令攸司科治。
정조 3년 · 강
命申召史。令該道臣參酌放送。
정조 3년 · 목
因刑曹申召史。定配啓目敎以。毋論闕女之喪姓及本夫之眞贋與否。旣以失夫覓夫之罪。至於定配乎。況所謂渠夫李福源。身旣已身死。則尤可謂無處可覓。且厥女雖曰喪姓之女。以是論勘。徒傷風化。令該道臣參酌決罪。放送後狀聞。
정조 3년 · 강
諭領議政徐命善。左議政洪樂純。
정조 3년 · 목
敎曰。卿之書啓。旣以與左揆同爲出肅言及。故意謂卿與左相。待朝肅命。尙此寥寥。虛徐之極。復遣入侍史官傳諭。卿等卽爲出肅。○敎曰。昨見領相書啓。意謂卿待漏出肅。耿耿在中。今已晏朝。未聞卿入來之報。予心虛徐。無以爲喩。卿何不卽起造朝。以副予慇懃之意乎。以此意遣入侍史官。傳諭于左議政。
정조 3년 · 강
召見大臣于誠正閣。領議政徐命善。左議政洪樂純。
정조 3년 · 목
敎曰。卿胡曠日闕起居之禮耶。予之所以目今其能寓意而寄心。朝起而待卿之造焉。卿之歸也。又待此夜之過而來朝之造朝也。卿若念此。則又何遲徊於承候之事歟。卿其念之。卽爲入來承候。莫孤予此意事傳。諭于奉朝賀處。
정조 3년 · 강
吏曹參判李普行疏辭特除亞銓之任。賜批。
정조 3년 · 목
批以特除實予簡拔卿其勿辭從速察任
정조 3년 · 강
左議政洪樂純箚辭惠堂之任。賜批。
정조 3년 · 목
批以。前簡惠局之任。玆令有司。照例遞改。卿其安心焉。仍命遣史官傳諭。
정조 3년 · 강
命奉朝賀家賜牌。明禮宮收捧輸送於本家。
정조 3년 · 목
敎曰。奉朝賀家賜與王牌。自戶曹成給公文於本家。而上納之除。或致紛紜。亦爲分付明禮宮。使之收捧輸送於本家。至於列邑行會公文。則只以上納明禮宮之意行會事。分付戶曹。
정조 3년 · 강
命晉州監牧官尹東瑀。加資付僉知。前官仍任。
정조 3년 · 목
敎曰。頃者欲爲下敎而未果矣。晉州監牧官尹東瑀改差。前後效勞旣多。加資付僉知。前監牧官仍任。
정조 3년 · 강
承旨金履素陳疏自列。乞遞內局廚院提擧之任。
정조 3년 · 목
疏畧曰。日昨銀臺除命。適下於不敢言私之時。數日供職。而第臣兼帶內局廚院兩提擧之任。俱有世所共知之嫌。義不容仍冒。短章自列。特賜鞶遞。
정조 3년 · 강
召見承旨李在學于誠正閣。
정조 3년 · 목
予曰。旣有 先朝禁令。則都承旨之疏。初何捧入乎。在學曰。以都承旨之故。下位不得不捧云矣。予曰。政院古事。尙未考出乎。在學曰。連爲考見而不得矣。予曰。前都承旨金履素上疏還給。
정조 3년 · 강
命都承旨金履素削職。
정조 3년 · 목
敎曰國綱已復解馳乎可謂解馳無餘地矣。 先朝金石之典。肆然冒犯。曾不留難大是寒心之事從前此等處義。雖自下遞去。初不敢上聞。則今日擧措。得非放恣之甚乎。都承旨金履素削職。
정조 3년 · 강
推承旨南鶴聞。重推承旨李在學沈念祖。
정조 3년 · 목
敎曰。捧納承旨。宜有處分。而名曰一院之長。則亦難退却。且此與他人有異。同副承旨南鶴聞姑先推考。又敎曰。何時下敎乎。更漏已動。尙不考奏。所失非細。坐直承旨一幷從重推考。
정조 3년 · 강
中批。以李命植爲都承旨。
정조 3년 · 목
敎曰。兵曹參判李命植。都承旨除授。
정조 3년 · 강
遞內醫提調具允鈺。
정조 3년 · 목
敎曰。今則藥院無人。進膳其將闕却。宜有遠處之道。藥院提調具允鈺。今姑許遞。
정조 3년 · 강
命宿衛所將官等。實仕及立役日字姓名年歲職啣役名分類書入。
정조 3년 · 목
敎曰。宿衛所所管將官將校軍兵吏隸等。實仕及立役日字姓名年歲職啣役名分類區別書入。
정조 3년 · 강
命今日早卽入來承候事。傳諭于奉朝賀。
정조 3년 · 강
召見承旨南鶴聞及領議政徐命善于誠正閣。
정조 3년 · 목
予曰。昨日金履素之疏。何故捧納乎。鶴聞曰。只知院規。不知有禁令而捧入。不勝惶悚矣。予曰。政院古事。終未考得乎。鶴聞曰。未能考出矣。予曰。奉朝賀處傳諭注書如入來。入侍。假注書徐鼎修進前。予曰。奉朝賀將入來乎。鼎修曰。奉朝賀以爲。昨夜賤疾適苦。今日未及趂早入來。今方詣闕云矣。命善曰。提調意外遞職。監膳無人。故蒼黃入來。而凡事生疎可悶矣。予曰。卿則無引義之端乎。命善曰。原疏雖未及得見。伏聞領府事亦將陳箚云。臣亦勢難仍據。而監膳義重。冒沒入來矣。予曰。然則處義不可異同。當許副矣。
정조 3년 · 강
勉副內醫都提調徐命善。以洪樂純代之。
정조 3년 · 목
敎曰。大臣旣以此有所筵奏。其在處義。不可異同。領相內局都提調之任。今姑勉副。又敎曰。左相爲內醫都提調。
정조 3년 · 강
命違牌翰林敍用。口傳付職。
정조 3년 · 목
敎曰。左右史不備。違牌翰林敍用。口傳付職。牌招入直。
정조 3년 · 강
江華留守蔡濟恭陳疏自引。仍辭新除居留之任。賜批許之。
정조 3년 · 목
疏略曰。臣抛棄史局之役。離違文石之陛。殆半年于玆矣。臣雖無狀。豈忍於 先大王記實之文。或圖占便。豈欲於我聖上初服之政。便懷永訣。誠以情勢難以自恕。疾病難以自强故耳。向日箕伯之啓。其所云云。雖非拶逼於臣身。亦有不安於臣心者。則臣之引以爲情勢。實非可已而不已。若其疾病。通朝之所共知者。臣自春夏以來。左臂不仁。盡宵疼痛。盥櫛倩人。不意江都居留之命。忽及於臣身。惝怳感激。不知何以致此。以臣涓埃之願。豈不欲殫竭圖報。而第念臣之前後逋慢。情勢也。疾病也。於　實錄之役。牌召而不能進。若不省君命。今乃彈冠於分司保釐之任。則是不知 實錄之重。而徒知利錄之貴也。臣之不可冒赴。不待兩言而決矣。伏乞亟遞新授職名。以安私分。批以。卿之所引。不害爲可據之端。位高之人。其能逡廵於此等處。亦可見其心。本職許遞。
정조 3년 · 강
吏曹參判李普行再疏乞遞。賜批許之。
정조 3년 · 목
疏略曰。今臣見職。夫豈有一日冒居之勢。而殿下欲使之姑且因循。苟然虛縻耶。夫人臣之於官職。其出處去就。有非一人一身之事而已。實關世道之汚隆。治法之得失。而蓋自中世以來。朝廷之上。士大夫出處去就之節。一切壞敗。竟至於官爵爲重。廉義爲輕。趨走顚倒。如將不及。竭蹶承奉。猶恐或後。反復沈痼。成一規法。吁亦久矣。若是而世道安得而不汙下。治法安得而不衰敗哉。爲今之計者。若不大加振勵。一變而痛革之。雖有善者。亦末如之何矣。乃令如臣不肖。又復廁跡於朝端。徒知恩數之感激。不念進退之無義。專以取爵祿爲心。厭然自居。則是我聖上所以憂勤惕勵。扶世道而正治法者。於是乎益汙下而壞敗矣。此臣之所大懼也。臣於從前除命。未嘗敢爲此者。誠以虛辭餙讓。徒歸於謾上而無實也。然則今臣之屢瀆。非出於假餙。惟殿下卽降鐫改。批以。卿之滿紙縷縷。亦可見士夫重出處勵廉恥之義。本職許遞焉。
정조 3년 · 강
領敦寧李溵箚陳病狀。乞遞 實錄摠裁官之任。賜批許之。
정조 3년 · 목
批以。箚辭宜有曲念之道。且聞卿有美恙。爲卿悶之。所帶摠裁官之任。今姑許解。卿其安心善攝焉。仍命遣史官傳諭。
정조 3년 · 강
領府事金尙喆箚陳私義。乞遞廚院都提擧之任。賜批許副。
정조 3년 · 목
箚畧曰。伏見前都承旨金履素疏本。則以例兼兩提擧之有嫌避。至有引義之擧。而重臣旣蒙體諒之處分。在臣廉義。其不可默然仍帶。乞遞臣廚院都提擧之任。以靖私義。批以。所懇若此。況領相旣以此引遞。則卿之處義。宜無異同。卿之兼帶廚院都提擧之任。今姑許副。卿其安心勿辭焉。仍命遣史官傳諭。
정조 3년 · 강
命江華留守。今日內薦望。
정조 3년 · 목
敎曰。大臣傳符體重。辭朝亦是時急事也。江華留守今日內薦望事分付。又敎曰。江華留守待薦望下。當日謝恩。仍令辭朝。
정조 3년 · 강
以李性源爲江華留守。備薦也。
정조 3년 · 목
敎曰。新除授江華留守。令該曹口傳下批。鎭撫使及統禦使。亦令今日內口傳下批。
정조 3년 · 강
命交河郡守口傳差出。榻敎也。
정조 3년 · 강
命京畿都事口傳差出。催促辭朝。
정조 3년 · 목
敎曰。觀此京畿監司狀啓。都事口傳差出。掌試時急。其令待下批。催促辭朝下送事分付。
정조 3년 · 강
重推檢閱鄭東浚。
정조 3년 · 목
敎曰。雖不知親病之如何。而當此左右史不備之時。一味違牌。殊極未安。檢閱鄭東浚從重推考。更爲牌招入直。
정조 3년 · 강
命李千奉等加刑得情。
정조 3년 · 목
因刑曹殺獄罪人李千奉。僞帖罪人金奉鎭。嚴刑取服。僞寶罪人朴★(王+善)。嚴刑輸情。罪人金龍河加刑得情啓。竝敎以。依前判付。加刑得情。
정조 3년 · 목
太廟冬享在三明也。
정조 3년 · 강
命前內局提調具允鈺。復授內局之任。卽爲牌招仕進。
정조 3년 · 강
館學儒生生員沈淳希等一百三十人上疏請儒賢招徠。賜批。
정조 3년 · 목
疏略曰。殿下卽祚以來。一念求治。凡所施爲。務盡天理。克祛私意。臣民咸仰。而猶懼夫山野草萊之間。猶有嘉謨之未盡入告者。求言之誠。及於韋布。之賤。孰不感激。時則有判書臣宋德相。參判臣金亮行。俱以讀書樂道之人。幡然於聖朝。出入輔佑。庶幾乎副聖上求治之誠。而躋斯世於三五際矣。不意兩賢。相繼告歸。臣等莫聞其所以然。而以殿下求治之切。尊賢之誠。何以有此。彼兩賢者旣已幡然。則亦非果忘之人。何以有此於聖上如渴之時乎。臣等莫不錯愕失圖。而莫知其所以然也。惟殿下務盡誠禮。愈往愈篤。益思其決歸之由。批以。所陳。予豈忽於招徠。爾等退修學業
정조 3년 · 강
行召對于誠正閣。承旨沈念祖。玉堂徐有成朴祐源。假注書徐鼎修。兼春秋金健修。史官鄭東浚。
정조 3년 · 강
罷校理柳孟養金翊休。修撰金履禧。副修撰徐有成職。
정조 3년 · 목
副修撰朴祐源啓言。奉朝賀臣洪國榮休致之擧。下之請之。何其遽也。上之許之。何其易也。人臣告休之道。其義多端。功業已成。奉身而退者一也。年紀已衰。乞身而退者一也。名位已亢。避身而退者一也。殿下試看今日朝象之泮渙。國勢之孤弱。此何等時也。以宰臣平日體國之心。豈忍以功業之已成而遽退乎。其年僅至二毛。其位不過卿月。則亦豈以年至而退。位滿而退乎。此宰臣不顧死生。不擇夷險。不動禍福。只知有國。不知有身。以左右我殿下者。幾年于今耶。雖其謙挹之操。深軫明哲之計。而家與國孰重。身與君孰急耶。況以殿下爲君。以宰臣爲佐。此誠卓絕之奇遇也。其謙挹之意。明哲之戒。是私也。非公也。宰臣請退。臣未知私乎公乎。殿下曲許。抑未知公乎私乎。自宰臣去朝。人情駭惑。無辭可解。國勢岌嶪。無人可扶。古人所謂仁賢去而國空虛者。政爲今日準備語也。宰臣去就。卽一身之私。聖躬衛護。乃 宗社之公也。殿下於一私字。終未得擺脫。致有此曲副之擧。此臣所以長吁也。臣於其時。待罪郞署。無路陳懷。宣麻之後。始除館職。以此意草疏。擬上有日。而適以史事。陳疏待批。尙不能一暴迷見矣。召對有命。得借方寸之地。始暴衷曲。伏願深思。亟還旣頒之麻。俾宿衛無曠。保護有人。臣所慨惜者。伊日請休。適値賓對。元輔數語之外。筵臣無一人力請者。喉院議啓。失之太晩。事近不誠。有若塞責者然。至於玉堂陳箚。體面自別。而二十八日宣麻之朝。始以請留之意。拜箚到院矣。還卽持去。不無觀望之意。如許事體。前所未聞。大壞館䂓。有駭物情。請伊日諸玉堂一倂罷職。敎以。今者所啓。指陳剴切。不得聞於近日言事之地者也。至於堂箚事。事未前聞。壞損館䂓。依施焉。
정조 3년 · 강
持平朴天行疏陳病狀乞遞。仍陳諸條。賜批。
정조 3년 · 목
疏略曰。不意栢府除命。下於夢想之外。臣震越莫知。臺閣之職。上而爲人主耳目。下而爲一世風憲。非以爵祿恩寵。爲一身榮耀。則不可人人濫叨也明矣。仍念臣素患疝症。當寒發作。實無束帶趨朝之望。乞遞臣職。俾得調治焉。方今殿下遇災警惕。求助臣隣。絲綸懇惻。爲殿下臣子者。不思所以體殿下之意。是殿下不負諸臣。而諸臣負殿下也。臣聞蕫子之言曰。國家將有失道之敗。天迺先出災害以譴告之。又曰。自非大亡道之世。天盡欲扶持而全安之。然則天之所以降災異。乃所以仁愛人君而欲全安之也。惟在人君應天之善不善耳。故九年之水。七年之旱。豈非天災之最大而極慘者哉。堯湯惟其善應天也。故堯湯之治自如也。今殿下所遇之災。雖非堯湯所遇之比。在殿下應天之道。顧不可以堯湯之所以應者應之乎。夫堯湯所以善應天者。亦無他焉。以實不以文而已。從古及今。凡遇災異。講消弭之策者。輒以是爲言。其言便成常談。未免爲紙上空言。然苟求其實然之理。則此外更無別般道理。而特文實之中。又有文實之分耳。自有雷異以後。殿下旣以責躬矣。減膳矣。求言矣。玉署陳箚。銀臺陳啓。大臣亦上箚。凡近世所以遇灾修省之事。略已擧行之矣。臣獨未知上下交勉之際。果皆一出於實。而不以文間之乎。事係群下者。臣不暇論。而請以殿下所行者仰質焉。今殿下責躬之敎。直箇出於反躬刻責之意。則是誠應天以實。而不然。則絲綸雖切。文具而已。減膳之命。眞箇出於玉食靡甘之意。則是誠應天以實。而不然。則貶損雖過。文具而已。求言之敎。眞箇出於求諫不及之意。則是誠應天以實。而不然。則求助雖勤。文具而已。此則其爲實爲文。在殿下方寸之間。非羣下所得知。而惟殿下獨知之者也。伏願凡於一念之發。一事之作。猛加省察。如其實也。則擴而充之。無一事不出於實。如其文也。則痛加克去。無一事或涉於文。則其爲對越之誠。消弭之策。豈有外於此者哉。殿下臨御以來。求治之誠願治之心。惟曰孜孜。民生困悴。國勢岌嶪。風俗頹敗。朝象恬憘。猶夫前也。無一事可以酬聖志之萬一。其故何哉。無乃殿下於一誠字。終有欠於喫緊工夫。以致百事無實。日趨於虛文耶。以目下一二事言之。殿下以至誠殊禮。招致兩儒賢。此誠聖世之美事。經席啓沃。臣雖不得聞。其見於外者。科制田制等事。乃儒賢平日之所蘊而建白者也。其事之行與不行。臣固不知。而在朝家處之之道。惟當趁時講確。可以行則行之。不可行則不行可也。今乃上無發落。下無商稟。歷屢月無所皂白。有若漫漶者然。事之無實。孰甚焉。至若後來儒賢。方其禮致也。殿下之優禮何如。虛佇何如。而及其造朝。不過行宮霎時之對。經筵半日之講。亦未聞行一言用一策。所貴乎招賢者。豈爲是哉。是則有名無實。臣恐自此巖穴之士。不欲立殿下之朝也。尙安望拔茅連茹之美乎。至於懲討事。天下之惡。莫㐫於亂逆。國家之政。莫重於刑章。國家不幸。亂逆層生。始自戚畹世家。以至婦女賤流。通同作賊。幾禍宗國。歷數年未已。此誠載籍之所未見。凡其已伏法諸賊。孰非極逆。而論其根窩。則鄭妻是已。龜柱是已。前後逆變。究厥所由。一則兩賊。二則兩賊。而尙逭肆巿之典。伏願先將兩賊。亟從三司之請。其餘臺啓中諸賊。亦命次第勘處。臣於奉朝賀洪國榮之致仕。有不勝憂慨者。殿下以今日爲何等時耶。國勢孤危。憂虞依舊。亂賊未討。禍機自在。而乃使身佩安危之臣。一朝決其長往。宰臣之請。雖出於欲遂初志。殿下之許。雖出於欲成其高。獨不念 宗國之計乎。亦願殿下。勿謂其遂事之勿說。益思所以善後之圖。使國事有頼焉。批以。俄於玉堂啓批已諭。而爾疏所陳。可謂近日所未聞於言事之人者也。殊庸激感。首陳事次陳事。當留意矣。爾其勿辭察職。
정조 3년 · 강
中批。以朴天行爲修撰。
정조 3년 · 목
敎曰。奉朝賀。雖擧世挽之。予豈有反汗之理。奉朝賀亦豈有復起之望。而此等人此等語。猶可見公議之所在。宜有嘉尙之道。且館職不備。持平朴天行修撰除授。牌招入直。
정조 3년 · 강
吏曹判書宋德相。以草莾臣。從縣道上疏。乞遞本兼諸職。仍陳諸条。賜批。
정조 3년 · 목
疏略曰。臣事君無禮。不辭經還。跡近逃遁。罪深違慢。而不惟不誅。承旨史官。相繼宣批。綸音懇至。諭令還入。臣雖不敢趨承。而銘鏤之忱。迄不自已。嗚呼。爲人臣者。受恩君父多矣。歷數今古。未有臣家與臣身之比。臣誠含恩感德。不念廉隅。冒膺恩召。旣去復還。而聖上又不以爲全無所取。猥假顏色。導之盡言。臣於是衷情益激。敢有許國之志。思欲。酬報萬一。而臣實愚昧。莫曉其故。意者聖上雖憂勞於上。而臣下無對揚於下。只以苟度目前爲能事而然歟。且臣聞古之君子。上殿未嘗苟同。下殿未嘗失色。而今之君子。上殿無所顯斥。下殿陰相譏議。至若情志不通。娟嫉以惡者。或怒目睢盱。造作危謗。必欲逐去而後止。若此不已。則當之者之一身顚沛。有不暇恤。而其於世道國事。何所補益哉矧今銓衡之職。一國之重任也。臣所不堪。而假使臣怵畏分義。進當威命。率意直前。觸事謬刺。則將不知生出何等節拍。致有何等狼狽。然則顧此願忠之心。終帰貽笑之資。伏惟亟遞臣新授職名。竝收資憲之階。而兼帶國子籌司醫監提調。皆許鐫免。顧今聖明在宥。治具畢張。而上帝譴告。不料荐仍若此。無乃惟天惟 祖宗。付畀我殿下者甚大。而殿下之所以自任。有未當乎皇天 祖宗之心歟。臨朝御下。雖極恭莊。而屋漏之中。或有所愧歟。親賢遠侫。雖用心力。而取捨之間。或未盡道歟。虛明應物之際。非不出乎天理。而人慾或間之歟。政令日用之間。非不懋其誠實。而虛僞或雜之歟。責躬求言。減膳撤樂。或備例應文。而實心未孚天意歟。崇儉抑奢。軫民祛瘼。或循常下飭。而實惠未究小民歟。公卿爲國之誠。不逮憂家之意。藩邑奉公之切。而不如營私之急歟。夫必有是數者。然後乃可以召災致異。況今大憝尙爾倖逭。而餘憂亦多。殲討之典。鎭安之方。兩盡其策。未必不爲消弭之一端。伏乞惕念奮發。申敎大小臣僚。交修胥勉。則不但天心悅豫。收還威怒。庶幾天運回泰。仁者無敵。惟聖明垂察焉。伏聞都承旨洪國榮。特許休致之請。臣愕然失圖也。當此國勢危疑。朝象板蕩之日。爲殿下願死者。惟國榮一人在耳。遽許其退臣竊爲國榮慨然。而重爲殿下惜之。嗚呼。國榮一身。係聖躬安危。佩國家休戚。而成命之下。喉舌之臣。不爲覆逆。三司之官。亦不爭執。而大臣呑棗。卿宰袖手。曾無一力請收還。豈陰幸其去而莫之顧歟。臣於此誠切惋歎也。從此殿下何所仗焉。善類何所特焉。臣謂宋朝故事。宜卽援而行之。無徒循國榮切已之私願。斷不可已也。批以。自卿之去矣。國家朝象。又不知落下幾層。嗚呼。寡人不穀。固甚不誠。使卿有此遂初服之行。而予亦不能無憾於卿也。蓋以卿以區區私義。爲重於今日公事也。自卿之去矣。天眎荐雷之警。天心可認矣。朝無匪躬之士。朝象又可見矣。寡人不穀。繞榻中夜。實不知所措。究其故也。由於賢者不在位。任其高尙之致而然也。是寡人之罪也。夫復何言。此際卿疏來上。旣言天怒之可畏。而八条箴辭。無非藥石。次言朝事之無恃。而一部義理。可謂光明。讀之數回。感卿待予之誠。不以處外而小忽也。予不任感感之至。至於前知申休致事。嗚呼。予豈一毫未盡商量而然乎。誠以爲知申切己之私事。勝於寡躬之衛護也。又以使我君臣之信義。寧爲當世之艱屯。欲作千古之儀刑也。嗚呼。前知申。豈樂爲而有此請也。予寡人。又豈樂爲而許此請也。嗚呼。自兹以後。宿衛無頗牧之寄。臨朝無諮詢之道。嗚呼。是誠何等時也。然惟下而請。上而許之者。吾君臣自有所商量而然也。言之及此。不禁於悒。予不多誥。想卿之默諒。嗚呼。目今小子之所以延佇。朝廷之所以想望者。惟在卿造朝一擧。卿何不念今日之國勢。卽起造朝。以副此如渴之望乎。更冀卿之諒之也。仍命遣史官傳諭。
정조 3년 · 강
都承旨李命植陳疏自引徑出。
정조 3년 · 목
疏略曰。奉朝賀洪國榮。一朝請休。殿下流涕許之。此實羣下之所共歎惜也。臣於其日。入參賓對。目見其事。而惝怳驚惑。不能以一辭仰陳其不可去之義。仍卽筵罷。卽見吏曹判書宋德相疏。則以卿宰袖手爲言。臣罪臣已自知。宜乎儒賢之言如此也。況今臣職長喉舌之司。尤不可淟涊。陳章徑出乞卽鐫削。
정조 3년 · 강
承旨聯疏自引徑出。賜批。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。
정조 3년 · 목
聯疏略曰。臣等卽伏見吏曹判書宋德相到院之疏。則以奉朝賀臣洪國榮許退之時。喉舌之臣。不爲覆逆爲辭。噫奉朝賀休退。而臣等竟未及一言請留。今者儒賢言之。臣等益切恧蹙。陳章徑出。乞削臣等之職。批以。卿等之事。實是始由急時。未因後時也。然昨今相䂓之言及卽者仰賢之疏。在卿等之義。受而爲過可也。予知以爲徑出之擧。殊欠是義。勿辭卽爲仕進。○敎曰。諸承旨批下。卽爲牌招察任。
정조 3년 · 강
命諸承旨違牌傳旨勿施。更卽牌招。
정조 3년 · 목
敎曰。旣以受以爲過之義。有所下敎。則爲承宣者。其可不念此意。又事違牌。有若較卞者然乎。三司之言。固不用如是。況儒賢之疏乎。旣諭予意。又復如此。何必多言。諸承旨違牌傳旨幷勿施。更卽牌招。使之擇言去就。
정조 3년 · 목
予曰。俄者事。可謂一番風波矣。民始曰。俄者下敎。誠爲允當。故臣等受而爲罪。不敢爲引義之計。再牌則冒沒入來矣。予曰善爲之矣。民始曰。私心不勝惶悶矣。予曰。都承旨引義。何故也。民始曰。以疏中卿宰等說引嫌矣。
정조 3년 · 강
遞承旨鄭民始徐有防李在學沈念祖南鶴聞。
정조 3년 · 목
敎曰。儒臣之奏。儒賢之疏。次第來至。則在承宣道理。固當受而爲過。自上處分。俾伸廉隅。固無所不可。左承旨以下諸承旨。一幷今姑許遞。至於都承旨。旣非伊時承旨。其所處義。元不相干。今日徑出。尤涉萬萬過當。不可以此更爲撕捱。都承旨李命植申飭行公。
정조 3년 · 강
中批。以朴祐源金勉柱爲承旨。
정조 3년 · 목
敎曰。副修撰朴祐源。奎章閣直閣金勉柱。承旨除授。又敎曰。新除授承旨牌招入直。又敎曰。左承旨右承旨。先入侍後謝恩。
정조 3년 · 강
命檢閱李信祜。牌招入直。
정조 3년 · 목
敎曰。左右史不備。何待由限。檢閱李信祜卽爲牌招入直。
정조 3년 · 강
遣承旨。詣 宗廟奉審摘奸。
정조 3년 · 목
左議政洪樂純曰。臣以不似之姿。當不敢當之任。感激殊恩。不敢言私。雖不得不出肅。而領相今又引入。臣何敢獨參廟謨乎。願與領相同去就矣。予曰過矣。樂純曰。今日次對。別無他回啓之事。而京畿北關兩道監司災結狀啓。此是重事。而臣以次相。獨爲回啓。有所不安矣。予曰。領相旣不出。則次相之獨爲回啓者。何所妨乎。仍敎曰。宿衛旣罷之後。攔後一節。極爲疏虞。然旣不可復出爛後軍。則武藝別監添出數十人似好矣。判尹具善復曰。攔後軍如不可復出。則武藝別監擇其着實人。而加出似好矣。
정조 3년 · 강
命京畿舊災。限八百結劃給。
정조 3년 · 목
左議政洪樂純啓言。京畿監司鄭昌聖狀啓。以流來舊頉災八百十四結。今災二百八十六結。合一千一百結。特爲劃給之意仰請矣。今年年事。雖曰大登。雖保其無災。而三南及海西。亦將有請灾之狀。此亦不可不念。本道則限八百結。請劃給。從之。
정조 3년 · 강
左議政洪樂純。以關北灾實分等狀覆達。
정조 3년 · 목
樂純啓言。咸鏡監司徐浩修灾實分等狀啓。安邊等十九邑。置之稍實。文川等四邑。置之之次。仍以爲昨年還上。若欲準數督徵。則民力之偏苦。誠甚悶慮。穩城慶源限三分二。慶興限三分一捧上。明川以南進俸吏姑爲停止。推奴徵債。限明秋禁節事爲請矣。請一幷許施。從之。
정조 3년 · 강
命宋煥箕韓啓增。經筵官出擧條擧行。
정조 3년 · 목
左議政洪樂純啓言。臣於數昨筵中。以前監役宋煥箕。幼學韓啓增。可合於經筵官之意。有所仰達。而出擧條。然後該曹可以擧行。故又此煩達矣從之。
정조 3년 · 강
中批。以鄭民始徐有防南鶴聞沈念祖爲承旨。
정조 3년 · 목
敎曰。前承旨鄭民始。承旨除授。又敎曰。新除授承旨鄭民始。卽爲牌招仕進。又敎曰。前承旨徐有防南鶴聞。承旨除授。又敎曰。新除授承旨幷牌招察任。又敎曰。前承旨沈念祖承旨除授。又敎曰。新除授承旨幷牌招察任。
정조 3년 · 강
領議政徐命善陳箚自引。賜批。
정조 3년 · 목
箚略曰。臣伏聞儒賢疏中。以奉朝賀洪國榮之告退也。大臣諸臣不能爭執。大加罪責。臣惶愧。不知何爲而得此說也。噫。國榮之去就。實有關於國勢之安危。世道之重輕。則凡今同朝之人。孰無勉回遐心。而事出倉卒。未及周旋。終來能力請反汗。今儒賢所斥。固未必專爲臣身而發。然何敢諉以泛論。不思深引之道乎。特敎賓對。竊仰奮勵之聖意。而情地危蹙。進身無路。乞降威罰。批以。卿之伊日之事。不過無心之致。儒賢昨日之疏。亦不過無隱而然。我旣無心。彼亦無隱。則卿之處義。恐無有無於其間。儒賢疏中下語云然。自是山人本色。以卿平素雅量。又何不受而爲謝乎。惟冀卿之卽起視事。懋盡協䝺之功也。仍命遣史官傳諭。
정조 3년 · 강
領府事金尙喆陳箚自列。賜批。
정조 3년 · 목
箚畧曰。臣得見儒賢縣道之章。其所責勉大臣。多見其憂國慨世之意。今番宰臣之決然長往。固是朝野之所同憂。而以臣乞退之情踪。此眞我躬不閱。倉卒治箚。只陳憂歎之意。未能力請反汗。今於咎責之來。何辭自鮮。而如臣無似。久據匪據。國事廟謨。無所建明。莫贊密勿之計。徒積癏廢之罪。豈可以鮮其職而怒其辜乎。短箚自列。乞降威譴。批以。卿之辭巽至此。豈非所謂意外之意外者耶。卿旣卸解機務。則在中書時事。屬之先天。不亦可乎。況卿則伊日筵席。不遑長語。而伊後箚語。又甚懇摯。未始或後於人。卿之今反替作引義之端。恐欠稱停底道理。卿其安心。勿復控辭焉。仍命遣史官傳諭。
정조 3년 · 강
承旨朴祐源疏辭特除承宣之任。賜批。
정조 3년 · 목
批以。昨日承宣。乍遞旋仍。則爾之處義。非所可論。勿辭從速察職。○敎曰。左副承旨批下。卽爲牌招入直。又敎曰。左副承旨牌去來催促。亦令追省記入直。違牌傳旨勿爲捧入。
정조 3년 · 강
承旨金勉柱陳疏乞遞。賜批許之。
정조 3년 · 목
疏略曰。臣於夢想之外。銀臺陞擢。下於內閣持被之日。至有先入侍後謝恩之命。冒沒登筵。恩言鄭重。臣是何人。叩此誤恩。且臣尙未修史。凡有除拜。不得行公。自有藝苑古䂓。昨緣闕門已閉。煩稟爲難。不得不肅命伴直。仍因蹲冒。斷無是理。陳章徑出。乞收臣新授職名。批以。所辭事關古䂓。本職今姑許遞。爾其速卽修史。
정조 3년 · 강
副校理沈樂洙陳疏自引徑出。賜批。
정조 3년 · 목
疏略曰。臣頃於試士往役之日。諸僚處義。至有徑出。而臣不敢同焉。歸而復命。又叨恩除。適會藎臣休退。擧朝憂悶。而不能一言。則其爲失職者。毋論時日之先後。實無異於拜箚旋止。終被譴罷之諸僚矣。儒賢疏中所引宋臣故事爲請者。可見憂國之至意。而聖批所諭。亦不俯從。臣竊惑之。而猶有冀於穆然加思。終焉開納。則此非臣言。而亦一時賢大夫之所共望也。至於臣之不言失職之罪。臣雖欲自恕。伈伈如前日之計。而臣身廉恥。固不足恤。其何以勵一世委靡之風乎。拜章徑出。乞治臣罪。批以。爾其勿辭察職。
정조 3년 · 강
守禦使徐命膺陳疏乞遞。賜例批。
정조 3년 · 강
以兪彥鎬爲吏曹參判。
정조 3년 · 목
敎曰。吏曹參判前望單子入之。又敎曰。新除授吏曹參判兪彥鎬。卽爲牌招開政。
정조 3년 · 강
中批。以李在學爲承旨。
정조 3년 · 목
敎曰。前承旨李在學。承旨除授。
정조 3년 · 강
有政吏曹參判兪彥鎬進。
정조 3년 · 목
以尹行晉爲掌令。宋民載爲持平。趙錫穆爲獻納。姜★(人+寅)爲正言。洪明浩爲校理。李儒慶爲副校理。金宇鎭爲副修撰。李衍祥爲右尹。李義翊爲兵曹參判。洪樂純爲總裁官。李德鉉爲交河郡守。李普行爲同義禁。
정조 3년 · 목
敎曰。堂后假官望。輒以 陵官及 宮園之官備擬。旣命改入。則又復如是。當該注書推考。